Jimmy Wales

Jimmy Donal „Jimbo“ Wales (* 8. August 1966 in Huntsville, USA) is en US-amerikaanschen Ünnernehmer un de Grünner vun Wikipedia.

Wales is 1966 in Huntsville as Söhn vun Jimmy Wales Senior, de en Koopmannsladen bedreven hett, un Doris Wales, de en lütte Privaatschool harr. Na siene Dokmenten is Wales an’n 8. August boren, aver Wales sülvst seggt, dat dat egentlich ja al de 7. August weer, as he op de Welt kamen is. Wales hett en Bachelor in Finanzwesen an de Auburn-Universität maakt un denn an de Universität vun Alabama sien Master.

1994 bet 2000 hett he denn bi dat Finanzhuus Chicago Options Associates arbeidt un denn sien egen Firma Bomis grünnt. Mit dit Ünnernehmen möök he sik finanziell so unafhängig, dat he 2000 dat Projekt Nupedia anfangen dee. Mit Nupedia wull en en Nakieksel opboon, dat vun Freewillige schreven warrt un dat för all Lüüd verföögbor wesen schull. De Freewilligen weren allens Experten, de över jemehr Fackrebeden schreven hebbt. Aver Nupedia keem nich in’e Pött. Geev nich noog Lüüd, de dor mitmaakt hebbt. Dorvun hett Wales 2001 Wikipedia opmaakt. Wikipedia schull ok för Lüüd wesen, de kene Experten sünd. Jedereen dröff mitschrieven. Wat op Wikipedia schreven warrt, schull denn vun de Experten op Nupedia dörkeken warrn un denn op Nupedia to lesen wesen. Aver gau stell sik rut, dat Wikipedia anners as Nupedia allerbest lopen dee un allerhand Lüüd an’t Mitschrieven weren. Un so nehm dat mit Nupedia en Enn un Wales hett sik ganz dor op kunzentreert, dat he Wikipedia vöranbringt. 2003 hett he de Wikimedia Foundation grünnt, de sik denn üm Wikipedia un de annern Projekten, de sik as Aflegger vun Wikipedia entwickelt harrn, kümmern dee. Wales weer vun 2003 bet 2006 de Baas vun de Wikimedia Foundation. In’n Oktober 2006 hett he den Vörstand an Florence Nibart-Devouard afgeven, is aver in’n Vörstand bleven.

2004 hett he ok dat Internettportal Wikia grünnt, dat för Privatlüüd Wikis anbeden deit, dat aver nix mit de Wikipedia to doon hett.

 Weblenken 

 Wales sien Blog (engelsch)

Kategorie:Mann
Kategorie:Ünnernehmer
Kategorie:Börger von de USA
Kategorie:Boren 1966